Deputatul USR Claudiu Năsui scrie despre pensia pe care o va primi Nicolae Mirea, șeful demis al Poliției Caracal, după ce acesta a făcut o solicitare să iasă din câmpul muncii. Pensia polițistului va fi de 12.000 de lei, deși a fost considerat vinovat pentru cum s-a acționat în cazul crimei.

„Așa-zisele demisii se dovedesc a fi praf în ochi. Aflăm la o săptămână după cazul care a zguduit România că unul din responsabilii proastei gestionări de situație și-a depus cererea de pensionare. Șeful poliției Caracal, Nicolae Mirea, în vârstă de 51 de ani, s-a hotărât să îngroașe rândurile pensionarilor speciali și să nu mai aștepte procedurile de destituire, deși acestea erau anunțate. Astfel, omul care nu își reproșează nimic în cazul Alexandrei va ieși la pensie de pe poziția înaltă pe care o ocupă și va încasa din banii contribuabililor pe care nu a reușit să îi protejeze o suma de aproximativ 12.000 de lei, pe lună. Aceasta este lupta împotriva criminalității, în viziunea PSD”, scrie Claudiu Năsui, pe Facebook.

Fostul şef al Poliţiei Caracal, comisarul şef Nicolae Mirea, demis din funcţie ca urmare a modului în care a acţionat în cazul dispariţiei Alexandrei, vrea să iasă la pensie. „Deja a depus raportul pentru începerea procederii de ieşire la pensie", a declarat, pentru MEDIAFAX, purtătorul de cuvânt al IPJ Olt, Cristian Grigorescu.

Nicolae Mirea lucrează în cadrul Poliţiei Caracal din 1990, iar din decembrie 2017 a ocupat funcţia de şef al instituţiei.

Mirea a fost demis după intervenția în cazul Alexandrei. El declara că, din punctul său de vedere, polițiștii au acționat „perfect” și nu are ce să își reproșeze.

Soția polițistului demis de la conducerea Poliției Caracal, Nicolae Mirea, este, la rândul ei, șefa postului de poliție Osica.

Editor web: Cristina Tudor